KOMISIJOS REGLAMENTAS (EB) Nr. 1172/2007
2007 m. spalio 5 d.
keičiantis Reglamentą (EB) Nr. 1891/2004, nustatantį Tarybos reglamento (EB) Nr. 1383/2003 dėl muitinės priežiūros priemonių, taikomų prekėms, kurios, kaip įtariama, pagamintos pažeidžiant tam tikras intelektinės nuosavybės teises, ir priemonių, kurių turi būti imamasi prekių atžvilgiu nustačius, kad jos pagamintos pažeidžiant tokias teises, įgyvendinimo nuostatas
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. liepos 22 d. Tarybos reglamentą (EB) Nr. 1383/2003 dėl muitinės priežiūros priemonių, taikomų prekėms, kurios, kaip įtariama, pagamintos pažeidžiant tam tikras intelektinės nuosavybės teises, ir priemonių, kurių turi būti imamasi prekių atžvilgiu nustačius, kad jos pagamintos pažeidžiant tokias teises (1), ypač į jo 20 straipsnį,
kadangi:
(1)
Reglamente (EB) Nr. 1383/2004 numatytos muitinės priežiūros priemonės prekėms, kurios, kaip įtariama, pagamintos pažeidžiant tam tikras intelektinės nuosavybės teises.
(2)
Komisijos reglamentu (EB) Nr. 1891/2004 (2) nustatytos Reglamento (EB) Nr. 1383/2003 įgyvendinimo nuostatos, visų pirma prašymo taikyti muitinės priežiūros priemones forma. Reglamento I ir II prieduose pateikiami reikalaujamų formų pavyzdžiai.
(3)
Reglamento (EB) Nr. 1891/2004 prieduose I-C ir II-C atitinkamai pateikiami nacionalinių ir Bendrijos kompetentingų institucijų, kurioms turi būti pateiktas prašymas taikyti muitinės priežiūros priemones, sąrašai. Minėto reglamento 8 straipsnyje numatyta, kad Komisija Europos Sąjungos oficialiojo leidinio C serijoje skelbia tarnybų, priklausančių Reglamento (EB) Nr. 1383/2003 5 straipsnio 2 dalyje minimai muitinės įstaigai, sąrašą. Kadangi I-C ir II-C priedų sąrašuose pateikiama kintanti informacija, kurią reikia periodiškai atnaujinti, ją tikslingiau skelbti Europos Sąjungos oficialiojo leidinio C serijoje. Todėl Reglamento (EB) Nr. 1891/2004 priedus I-C ir II-C reikia išbraukti.
(4)
2007 m. sausio 1 d. į Europos Sąjungą įstojo Bulgarija ir Rumunija. Todėl Reglamentas (EB) Nr. 1891/2004 turėtų būti atitinkamai pritaikytas, įrašant šias dvi šalis į reglamente pateikiamą Bendrijos prašymo taikyti muitinės priežiūros priemones formą.
(5)
Bendrijos prašymo taikyti muitinės priežiūros priemones forma turėjo būti pritaikyta 2006 m. spalio 23 d. Komisijos reglamentu (EB) Nr. 1792/2006 dėl Bulgarijos ir Rumunijos stojimo, pritaikančiu kai kuriuos reglamentus ir sprendimus laisvo prekių judėjimo, laisvo asmenų judėjimo, konkurencijos politikos, žemės ūkio (veterinarijos ir fitosanitarijos teisės aktai), žuvininkystės, transporto politikos, mokesčių, statistikos, socialinės politikos ir užimtumo, aplinkos, muitų sąjungos ir išorės santykių srityse (3), kuris įsigaliojo minėtų šalių Stojimo sutarties įsigaliojimo dieną.
(6)
Dėl nuoseklumo būtina numatyti, kad Bendrijos prašymo taikyti muitinės priežiūros priemones forma būtų pritaikyta nuo Bulgarijos ir Rumunijos stojimo dienos.
(7)
Todėl Reglamentą (EB) Nr. 1891/2004 reikėtų atitinkamai iš dalies pakeisti.
(8)
Šiame reglamente numatytos priemonės atitinka Muitinės kodekso komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1891/2004 iš dalies keičiamas taip:
1)
I priede pateiktos nacionalinio prašymo taikyti muitinės priežiūros priemones (PTMPP) formos 2 langelyje žodžiai „(daugiau informacijos pateikta pridėtame I-C priede)“ išbraukiami.
2)
I-C priedas išbraukiamas.
3)
II priedas pakeičiamas šio reglamento I priedu.
4)
II-A priedo paskutinio sakinio žodžiai „II-C priede nurodytas“ išbraukiami.
5)
II-C priedas išbraukiamas.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Tačiau 1 straipsnio 3 dalis taikoma nuo 2007 m. sausio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2007 m. spalio 5 d.